**DĖL ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PRIEMONIŲ VYKDYMO 2022 METŲ ATASKAITOS PATVIRTINIMO**

2023 m. kovo 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 40 punktu, Lietuvos Respublikos sveikatos sistemos įstatymo 63 straipsnio 5 punktu, Lietuvos Respublikos sveikatos apsaugos ministro 2019 m. birželio 3 d. įsakymu Nr. V-656 „Dėl Savivaldybės visuomenės sveikatos rėmimo specialiosios programos priemonių vykdymo ataskaitos formos patvirtinimo“, Rokiškio rajono savivaldybės tarybos veiklos reglamento, patvirtinto 2019 m. kovo 29 d. sprendimu Nr. TS-43 „Dėl Rokiškio rajono savivaldybės tarybos veiklos reglamento patvirtinimo“, 273 punktu, Rokiškio rajono taryba nusprendžia:

1. Patvirtinti Rokiškio rajono savivaldybės visuomenės sveikatos rėmimo specialiosios programos priemonių vykdymo 2022 metų ataskaitą (pridedama).

2. Skelbti šį sprendimą savivaldybės interneto svetainėje.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Dalia Zibolienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PRIEMONIŲ VYKDYMO 2022 METŲ ATASKAITOS PATVIRTINIMO“**

**AIŠKINAMASIS RAŠTAS**

2023-03-31

Rokiškis

**Parengto sprendimo projekto tikslai ir uždaviniai.**

Tikslas **-** patvirtinti Rokiškio rajono savivaldybės Visuomenės sveikatos rėmimo specialiosios programos (toliau – Programa) priemonių vykdymo 2022 metų ataskaitą.

**Teisinio reguliavimo nuostatos.**

Lietuvos Respublikos sveikatos sistemos įstatymo 63 straipsnio 5 punktas, Lietuvos Respublikos sveikatos apsaugos ministro 2019 m. birželio 3 d. įsakymas Nr. V-656 „Dėl Savivaldybės visuomenės sveikatos rėmimo specialiosios programos priemonių vykdymo ataskaitos formos patvirtinimo“.

**Sprendimo projekto esmė.**

Rokiškio rajono savivaldybės tarybai teikiama Programos 20212 m. priemonių vykdymo ataskaita LR Sveikatos apsaugos ministro patvirtinta forma. Joje konsoliduota ir trumpa informacija apie programos priemonių vykdymą.

2022 m. Programai iš Savivaldybės aplinkos apsaugos rėmimo specialiosios programos buvo pervesta 54377,00 Eur. 2022 m. pradėjome sąskaitoje turėdami 27283,17 Eur likutį. Pernai projektams įgyvendinti panaudota 39683,00 Eur. 2023 m. sausio 1 d. sąskaitoje buvo 41977,17 Eur. Tokį padidėjimą lėmė padidėjusios įplaukos iš aplinkos apsaugos rėmimo specialiosios programos. Šiemet iš aplinkos apsaugos rėmimo fondo planuojama gauti 37621,00 Eur.

Pateikiamas 2022 m. finansuotų projektų sąrašas.

|  |  |  |  |  |
| --- | --- | --- | --- | --- |
| **Eil.Nr.** | **Projektą pateikusi organizacija** | **Projekto pavadinimas*****(Prioriteto kryptis)***  | **Panaudotos lėšos (Eur)** | **Projekto trumpas pristatymas** |
| 1, | Rokiškio lopšelis-darželis „Varpelis“ | Mokausi būti laimingas“ *(Psichikos sveikatos stiprinimas)* | 1000,00 | Ugdyti pozityvaus mąstymo, savivertės, emocijų ir jausmų darnos reikšmę sveikatai, sensorinis kabinetas papildytas įvairiomis priemonėmis, įsigyta triukšmo lygio valdymo sistema suteikia vaikams galimybę atskirti žalingą triukšmą nuo leidžiamo.  |
| 2. | VšĮ Rokiškio pirminės asmens sveikatos priežiūros centras | „Meningokokinės infekcijos ir skiepo baimės prevencija tarp vaikų ir jaunuolių “ *(Užkrečiamųjų ligų prevencija)* | 4920,00 | Sumažinti riziką sirgti meningokokine infekcija, įsigyta skiepų ir paskiepyta 30 jaunuolių.  |
| 3 | Asociacija „Obelių bendruomenės centras“ | „Bendrystės jėga – 2022“*(Psichikos sveikatos stiprinimas)* | 800,00 | Organizuoti mokymai, bendruomenės nariams suteikta žinių ir praktinių įgūdžių apie psichikos sveikatos stiprinimą. Vyko psichikos sveikatos specialistų užsiėmimai, piešimo ant vandens, dailės, molio, gongų terapijos.  |
| 4 | Obelių gimnazijos ikimokyklinio ir priešmokyklinio ugdymo skyrius | „Augu sveikas ir laimingas 2022“*(Psichikos sveikatos stiprinimas)* | 4000,00 | Sensorinės erdvės įrengimas. priemonių įsigijimas, grupiniai psichikos sveikatos įgūdžių užsiėmimai darželio vaikams sensorinėje erdvėje. |
| 5 | Rokiškio r. savivaldybės visuomenės sveikatos biuras | „Rokiškio rajono ežerų maudyklų vandens kokybės tyrimai“*(Aplinkos sveikata)* | 4100,00 | Rokiškio, Sartų, Vyžuonos ežeruose ir Velykalnio tvenkinyje atlikti 64 vandens mikrobiologiniai ir skaidrumo, smėlio užterštumo tyrimai. Informacija gyventojams skelbta spaudoje, biuro internetinėje svetainėje ir maudyklose esančiuose informaciniuose stenduose. |
| 6 | Rokiškio lopšelis-darželis „Pumpurėlis“ | „Nusiramink – tu saugus“*(Psichikos sveikatos stiprinimas)* | 2713,00 | Bendruomenės supažindinimas su relaksacijos, nusiraminimo ir kitokiomis streso įveikos technikomis, įrangos atokvėpio kambariui įsigijimas. |
| 7 | Rokiškio socialinės paramos centras | Psichikos sveikatos stiprinimas Rokiškio socialinės paramos centro paslaugų gavėjams“*(Psichikos sveikatos stiprinimas)* | 1000,00 | Įrengta relaksacinė erdvė Obelių savarankiško gyvenimo namuose, masažinės kėdės, spalvas keičiančio cilindro, fontano, lavos lempų ir kitokios įrangos įsigijimas.  |
| 8 | VšĮ „Jaslina“ | „Išmok jaustis geriau“*(Psichikos sveikatos stiprinimas)* | 900,00 | Praktiniai neuroedukacijos užsiėmimai, dirbtuvės apie aromatinių aliejų ganybą ir jų naudojimą atsipalaidavimui, fraktalų piešimas, emocijų dirbtuvės, multisensorinė šviesos ir spalvų magija per pojūčius.  |
| 9 | Asociacija „Kriaunų bendruomenė“ | „Nauja patirtis – giluminis savęs pažinimas“*(Psichikos sveikatos stiprinimas)* | 600,00 | Užsiėmimų ciklas „Nauja patirtis – giluminis savęs pažinimas“ su veidotyros pradininke, individualios psichologijos konsultante Egle Peliene - Venclove.  |
| 10 | Onkologinių ligonių asociacija „Vilties žybsnis“ | „Judėjime – sveikata“*(Psichikos sveikatos stiprinimas)* | 200,00 | 2022 m. rugpjūčio 13 d. masinis žygis po Molėtų kraštą, 24 dalyviai įveikė 7 arba 12 km trasą, bendravo tarpusavyje, dalijosi su liga susijusiais išgyvenimais, patirtimis.  |
| 11 | Asociacija „Rokiškio mamų klubas“ | „Laimink naują dieną“*(Psichikos sveikatos stiprinimas)* | 1300,00 | Nerimą, stresą, įtampą, mažinantys neuroedukaciniai užsiėmimai, įsigyti du mėnulio būgneliai. |
| 12 | Asociacija kaimo bendruomenė „Pakriauna“ | „Padėk sau“*(Psichikos sveikatos stiprinimas)* | 350,00 | Dviejų dienų sveikatingumo stovykla su kaučingo lektore, vandens terapija, ramybės ir tylos meditacija gamtoje. |
| 13 | Rokiškio lopšelis - darželis „Nykštukas“ | „Aš ir mano laimingas pasaulis“*(Psichikos sveikatos stiprinimas)* | 500,00 | Darželio vaikų socialinių, emocinių įgūdžių ugdymas naudojant „Kimochis“ programą, įrangos „Ramybės kampeliui“ įsigijimas.  |
| 14 | Rokiškio r. savivaldybės Pedagoginė psichologinė tarnyba | „Švietimo pagalbos specialistų ir tėvų įgalinimas padėti vaikui“*(Psichikos sveikatos stiprinimas)* | 5000,00 | Įrengtos interaktyvios grindys suteikia galimybę raidos sutrikimų turintiems vaikams mokytis žaidimo įgūdžių, lavinti vaiko socialines emocines kompetencijas, tobulinti judesius, smulkiąją motoriką.  |
| 15 | Rokiškio r. Panemunėlio mokykla-daugiafunkcis centras | „Sveika vaikystė – stiprus žmogus“*(Asmens higienos ir sveikos gyvensenos įgūdžių formavimas)* | 300,00 | Suteikta žinių vaikams ir jų tėveliams apie kūno ir aplinkos priežiūrą, ugdant sveikos gyvensenos įgūdžius, įsigytos priemonės vaikų higienos įgūdžiams lavinti.  |
| 16 | Juodupės gimnazija | „Sveikatos kelias“*(Psichikos sveikatos stiprinimas)* | 4000,00 | Įrengtas gerų emocijų kambarys – poilsio erdvė, įsigyta įrangos rangos streso ir pykčio valdymui, susikaupimui, nusiraminimui.  |
| 17 | Rokiškio r. Juodupės lopšelis-darželis | „Sveikatos šalis“*(Psichikos sveikatos stiprinimas)* | 4000,00 | Darželio pastato rūsyje suremontuota patalpa, joje įrengta atsipalaidavimo erdvė. Įsigyti multisensorinių priemonių, skirtų atsipalaiduoti, mėgautis šviesos, garsų, kvapų ir muzikos terapijomis.  |
| 18 | Rokiškio jaunimo centras | „Sveikatos dėlionė“*(Psichikos sveikatos stiprinimas)* | 3000,00 | Pojūčių erdvės įrengimas, priemonių įsigijimas.  |
| 19 | Rokiškio jaunimo organizacijų sąjunga „Apvalus stalas“ | „Iš taško „A“*(Psichikos sveikatos stiprinimas)* | 500,00 | Jaunimo vasaros stovykla „Iš taško A“ samdytas lektorius Vladas Polevičius, kuris stovyklautojus mokė kūrybinio mąstymo, tobulino jų psichologinius bendravimo ir socialinius įgūdžius. Lektoriaus veiklų metu dalyviai įgavo daugiau supratimo apie psichinės sveikatos raštingumą, jos svarbą žmogui. |
| 20 | Rokiškio r. Pandėlio gimnazija | „Vandens ir sveikatos magija“*(Asmens higienos ir sveikos gyvensenos įgūdžių formavimas)* | 500,00 | Sveikos gyvensenos būdų skatinančių veiklų organizavimas, asmens higienos įgūdžių formavimas, higienos priemonių, 4 rankų džiovinimo aparatų įsigijimas |

2022 m. programos lėšomis buvo finansuota 20 projektų, bendra suma – 39683,00 Eur.

Pirmą kartą paraišką pateikė VšĮ Rokiškio pirminės asmens sveikatos priežiūros centras. Pirminio lygio sveikatos priežiūros įstaiga, siekdama mažinti riziką susirgti meningokokine infekcija, programos lėšomis įsigijo 60 vakcinų meningokokinės infekcijos prevencijai, paskiepijo 30 jaunuolių. Nuo mirtinai pavojingos ligos pradėti skiepyti kūdikiai, gimę 2018 m. ir vėliau, anksčiau gimusių vaikų vakcinacija turi rūpintis tėvai. Vakcina brangi, todėl asmeninėmis lėšomis skiepijama mažai.

Rokiškio rajono ežerų maudyklų vandens kokybės tyrimų programą tęsia Rokiškio rajono savivaldybės visuomenės sveikatos biuras. Nuo 2022 m. gegužės 23 d. iki 2022 m. rugsėjo 1 d. keturiuose vandens telkiniuose (Rokiškio, Sartų, Vyžuonos ežeruose ir Velykalnio tvenkinyje) atlikti 64 vandens mikrobiologiniai ir skaidrumo tyrimai, taip pat tirtas smėlio užterštumas. Informacija gyventojams skelbta spaudoje, biuro internetinėje svetainėje ir maudyklose esančiuose informaciniuose stenduose.

Šiemet keturios rajono švietimo įstaigos – Obelių gimnazijos ikimokyklinio ir priešmokyklinio ugdymo skyrius, Juodupės gimnazija, Juodupės lopšelis-darželis, Rokiškio jaunimo centras – įsirengė sensorines atokvėpio erdves su šviesos, smėlio ir kitokia inovatyvia įranga, ja apmokė naudotis švietimo pagalbos specialistus, pedagogus. Tokius projektus pernai įvykdė Obelių ir Pandėlio gimnazijos, jie buvo įvertinti kaip inovatyvūs, padedantys mokykloms pasiruošti įtraukiajam ugdymui. Dar keturios švietimo įstaigos – Rokiškio lopšeliai-darželiai „Pumpurėlis“, „Varpelis“ ir „Nykštukas“, Pedagoginė psichologinė tarnyba įsigijo naujos įrangos turimoms sensorinėms erdvėms – nusiraminimo kambariams. Atokvėpio kambario poreikį socialinių paslaugų įstaigoje pastebėjo ir Rokiškio socialinės paramos centras. Įstaiga atsipalaidavimo, pabuvimo vienumoje, tyloje kambarį įrengė padalinyje – Obelių savarankiško gyvenimo namuose.

2022 m. sveikatinimo veiklas vykdė rajono nevyriausybinės organizacijos: sveikatinimo projektą mamoms tęsė asociacija „Rokiškio mamų klubas“, bendruomenės nariams teorinių žinių bei praktinių įgūdžių apie psichikos sveikatos stiprinimą teikė Obelių bendruomenės centras, asociacija „Vilties žybsnis“, „Kriaunų bendruomenė“, kaimo bendruomenė „Pakriauna“, VšĮ „Jaslina“, Rokiškio jaunimo organizacijų sąjunga „Apvalus stalas“.

Projektų vykdytojai veiklas viešino rajono spaudoje, socialiniuose tinkluose.

**Laukiami rezultatai.**

Neigiamų pasekmių nenumatoma, teigiamos – suteikiama informacija apie Programą, jos įgyvendinimą. Vykdant Sveikatos ministerijos nurodymą, ataskaita bus pateikta Sveikatos mokymo ir ligų prevencijos centrui, paviešinta Rokiškio rajono savivaldybės internetiniame puslapyje.

**Finansavimo šaltiniai ir lėšų poreikis**. Sprendimo įgyvendinimui lėšos nereikalingos.

**Suderinamumas su Lietuvos Respublikos galiojančiais teisės norminiais aktais.** Suderinta.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus vyriausioji specialistė Dalia Zibolienė